次韻酬轉庵
作者：許及之
朝代：宋

paragraphs: 南浦太丘潜少微，非隠非吏嘉遁肥。
轉庵相與菊花期，黄雀乃得詩發機。
詩則高矣物甚卑，物惟所遇知音稀。
黄雀幸甚逢斯時，菊因東籬桃左扉。
吟成雖佳不療饑，黄雀頭顱萬里飛。
兩語如露蒙晨晞，後人往往悟昨非。
轉庵識破花拈枝，勘遍諸方漳南歸。
愛詩愛字淪膚肌，知我愈覺成相違。
同病亦謂投閒宜，老婆心切一手揮。
長篇險韻鑄出之，涉齋自訟識評譏。
不待見聞方覺知，覆盆一旦遭赫暉。
平生此段誠大奇，願言稽首長歸依。
爲能忍辱偏慈悲，東山久別思薔薇。
生處放熟非過爲，豈須圉圉才見幾。
寧受校人當面欺，詩壇受降曾怖威。
牀頭置易甘成癡，雖匪顔徒竊願希。
今見菊花更不疑，牽聯黄雀爲匹妃。
南浦柏梁一字師，轉庵撥動關捩危。
琴鼓不鼓無成虧，前言戲解小郎圍。